Document ID: 32009D0490

KOMISJONI OTSUS,
23. juuni 2009,
ohutusnõuete kohta, millele peavad vastama muusikamängijaid käsitlevad Euroopa standardid Euroopa Parlamendi ja nõukogu direktiivi 2001/95/EÜ kohaselt
(EMPs kohaldatav tekst)
(2009/490/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 3. detsembri 2001. aasta direktiivi 2001/95/EÜ üldise tooteohutuse kohta, (1) eriti selle artikli 4 lõike 1 punkti a,
ning arvestades järgmist:
(1)
Direktiivis 2001/95/EÜ on sätestatud, et Euroopa standardeid peavad kehtestama Euroopa standardiasutused. Sellised standardid peaksid tagama toodete kooskõla direktiivi üldiste ohutusnõuetega.
(2)
Direktiivi 2001/95/EÜ kohaselt eeldatakse, et toode on ohutu riiklike standarditega hõlmatud ohtude ja ohurühmade osas, kui toode on kooskõlas vabatahtlike riiklike standarditega, millega on üle võetud Euroopa standardid.
(3)
Muusikamängija ohutust reguleeritakse vastavalt seadme tüübile kas direktiiviga 2001/95/EÜ, Euroopa Parlamendi ja nõukogu 9. märtsi 1999. aasta direktiiviga 1999/5/EÜ (raadioseadmete ja telekommunikatsioonivõrgu lõppseadmete ning nende nõuetekohasuse vastastikuse tunnustamise kohta) (2) või Euroopa Parlamendi ja nõukogu 12. detsembri 2006. aasta direktiiviga 2006/95/EÜ (teatavates pingevahemikes kasutatavaid elektriseadmeid käsitlevate liikmesriikide õigusaktide ühtlustamise kohta) (3). Direktiivi 2001/95/EÜ kohaldamisalasse kuuluvad kaasaskantavad muusikamängijad, millel ei ole sisseehitatud sidepidamisfunktsiooni.
(4)
Direktiivides 1999/5/EÜ ja 2006/95/EÜ viidatakse harmoneeritud Euroopa standardile EN 60065:2002 „Audio-, video- ja muud samalaadsed elektroonilised seadmed - ohutusnõuded”. Kuna tarbekaupadest elektroonikaseadmete ja infotehnoloogiliste seadmete vahel hakkab piir üha ebaselgemaks muutuma, on kavas see standard liita standardiga EN 60950 „Infotehnoloogilised seadmed - ohutus - I osa: üldnõuded” ja koostada uus standard EN 62368.
(5)
Standarditega ei nähta enam ette suurimat helitugevust ega nõuta erimärgistust seadmest leviva müra kohta, kuid kasutusjuhendisse tuleb lisada hoiatus tugeva heli kahjuliku toime kohta.
(6)
Euroopa Komisjon palus tekkivate ja hiljuti avastatud terviseriskide teaduskomiteelt hinnangut kaasakantavate muusikamängijate ja muusikaesitusfunktsiooniga mobiiltelefonide võimalikele terviseohtudele võttes arvesse nende laialdast kasutamist ja üha suuremat hulka inimesi, kes on pidevalt kokkupuutes helitasemega, mis ületab töökohal lubatud piirnormi 80 detsibelli. Tekkivate ja hiljuti avastatud terviseriskide komitee jõudis oma arvamuses (4) järeldusele, et kuulajatel võib tekkida nii kuulmisega seotud kui ka muid terviseprobleeme. Püsiv kuulmiskaotus võib tekkida, kui muusikamängijat kuulata üle 40 tunni nädalas suure tugevusega (üle 89 dBA) vähemalt viis aastat. Selline kasutusviis on muutunud üsna tavaliseks ning eelkõige laste ja noorte seas.
(7)
Muusikamängijate ohutusnõuded tuleks koostada direktiivi 2001/95/EÜ artikli 4 lõike 1 punkti a sätete alusel ja standardiasutustelt tuleks taotleda sellise standardi koostamist, millega hoitaks ära muusikamängijate helitugevusest tulenev kuulmiskahjustuse tekkimise oht, vastavalt menetlusele, mis on sätestatud Euroopa Parlamendi ja nõukogu 22. juuni 1998. aasta direktiivis 98/34/EÜ (millega nähakse ette tehnilistest standarditest ja eeskirjadest ning infoühiskonna teenuste eeskirjadest teatamise kord) (5). Vastavalt direktiivi 2001/95/EÜ artikli 4 lõikele 2 tuleks viide vastuvõetud standardile avaldada Euroopa Liidu Teatajas. Et tagada terviklik ja ühtlustatud lähenemisviis muusikamängijate ja muusikaesitusfunktsiooniga mobiiltelefonide ohutuse käsitlemiseks, esitatakse standardiasutustele ühendatud taotlus direktiivide 2001/95/EÜ, 1999/5/EÜ ja 2006/95/EÜ alusel.
(8)
Sellest alates, kui standard on olemas ja kui komisjon on otsustanud avaldada standardi viite Euroopa Liidu Teatajas, eeldatakse, et muusikamängijad, mis on välja töötatud ja valmistatud kooskõlas standardiga, vastavad direktiivis 2001/95/EÜ sätestatud üldise tooteohutuse nõuetele kõnealuse standardiga hõlmatud ohutusnõuete osas.
(9)
Käesolev otsus on kooskõlas direktiivi 2001/95/EÜ artikli 15 alusel moodustatud komitee arvamusega,
ON TEINUD JÄRGMISE OTSUSE:
Artikkel 1
Eesmärk
Käesoleva otsuse eesmärk on kehtestada ohutusnõuded, mille alusel teeb komisjon asjaomastele standardiasutustele taotluse sellise standardi kehtestamiseks, millega tagataks, et tavalistes kasutustingimustes ei tekitaks muusikamängija helitase ohtu kuulmisele. Nõuete kehtestamisel muusikamängijate kohta tuleb arvestada tekkivate ja hiljuti avastatud terviseriskide teaduskomitee arvamust „Muusikamängijate ja muusikaesitusfunktsiooniga mobiiltelefonide mürast tekkida võivad terviseohud”.
Artikkel 2
Määratlus
Käesolevas otsuses tähendab muusikamängija salvestatud, tekitatud või edastatud heli kuulamiseks kasutatavat kõrvaklappide või kuularitega kaasaskantavat seadet, mida ei hõlmata direktiividega 1999/5/EÜ ja 2006/95/EÜ.
Artikkel 3
Nõuded
1. Direktiivi 2001/95/EÜ artikli 4 lõike 1 punkti a tähenduses on muusikamängijatele esitatavad ohutusnõuded järgmised:
Muusikamängijad tuleb välja töötada ja valmistada nii, et mõistlikult eeldatavates kasutustingimustes oleks tagatud, et nad on ohutu ehitusega ja ei põhjusta kuulmiskahjustust.
2. Lõikes 1 sätestatud nõue hõlmab eelkõige järgmist:
1)
Kuulmiskahjustuse vältimiseks peab heli toime olema ajaliselt piiratud. Tugevusega 80 dBA heli toime peab olema piiratud neljakümne tunniga nädalas ja tugevusega 89 dBA heli toime peab olema piiratud viie tunniga nädalas. Muude helitugevuste korral kasutatakse lineaarset intrapoleerimist ja ekstrapoleerimist. Tuleb arvestada helitugevusvahemikku ja toodete mõistlikult eeldatavat kasutusviisi;
2)
Muusikamängijatel peavad olema asjakohased hoiatused seadme kasutamisega kaasnevate ohtude ja nende vältimise kohta ning teave selle kohta, missugune kasutamine põhjustab kuulmiskahjustuse.
Brüssel, 23. juuni 2009

Labels: 7
12
0
3